દોસ્ત જ્યારે તું પોલીસમાં ન્હોતો ત્યારે કદાચ અમારી જેમ તહેવારોમાં ફરતો હોઈશ, પણ હવે તું પોલીસ છે. તું અમારી સલામતી અને ચિંતામાં તારા તહેવારો ભુલી ગયો છે. તને દિવાળી ક્યારે છે અને હોળી કયારે તેની તો ખબર જ હોતી નથી, પણ તારો બંદોબસ્ત તને તહેવાર હોવાની યાદ અપાવે છે. તું સવારનો નીકળે છે અને છેક રાતે ઘરે પહોંચે છે. સવારે નીકળે ત્યારે તારા બાળકો સુતા હોય છે અને રાત્રે પહોંચે ત્યારે તારા બાળકો બાળકો સુઈ ગયા હોય છે. તે તારા બાળકોને પથારીમાં જ મોટા થતાં જોયા છે. ક્યારેક તને પણ તારા બાળકો સાથે રહેવાની ઈચ્છા થાય છે, પણ તારો સાહેબ તને ક્યાં રજા આપે છે. તારો સાહેબ પણ સાસુ જેવો છે, કારણ તેનો સાહેબ તેને પણ રજા આપતો નથી અને તેના કારણે તે તને રજા આપતો નથી. કાગળ ઉપર તો તને રજા મળે પણ વિકલી ઓફના દિવસે પણ તું નોકરી ઉપર હોય છે કારણ તું પોલીસવાળો છે.